钦定古今图书集成/方舆汇编/职方典/第1520卷 > 《苍洱图说》杨士云
## 钦定古今图书集成/方舆汇编/职方典/第1520卷 > 《苍洱图说》杨士云

苍洱之景，嶂峦万叠，戴雪腰云，如列屏十九曲。峙于
后者，点苍山也。波涛万顷，横练蓄黛，如月生五日，潴
于前者，叶榆水也。按郦道元《水经注》，叶榆水一名洱
水。西汉于此置益州郡叶榆县。夏秋之交，山腰白云，
宛如玉带。昔人题云：“天将玉带封山公，五月积雪未
消。”和蜜饷人，颇称殊绝。峰峡皆有悬瀑，注为十八溪。
溪流所经，沃壤百里，灌溉之利，不俟锄疏。春碓用泉，
不劳人力。石家金谷园最夸水碓，此地独多。剨山取
石，白质黑章，以蜡沃之，则有山林云物之状。唐相李
德裕平泉庄命曰“醒酒石”，香山白侍郎命曰“天竺石”，
好事者往往取为窗几之玩。郡之方位，延庚挹辛，宾
夕阳而导初月，盖与海临之西湖、洪永之“西山”，嘉定
之峨眉，齐安之临皋，滁之琅琊，同一快丽。若夫四时
之气，常如初春，寒止千凉，暑止于温，曾无褦襶冻栗
之苦，此则诸方皆不能及也。且花卉蔬果，迥异凡常；
岛屿湖陂，偏宜临泛。一泉一石，无不可坐；风帆沙鸟，
晴雨咸宜。浮屠钜丽，玉柱标穹，杰阁飞楼，连幢萃影。
翠微烟景，荫蔚葳蕤，千态万貌，不可为喻。至其地者，
使人名利之心消尽。崇圣洪钟，声闻百里，诸峰钟韵，
递为连属。沧波渔火，满地星辰。峡壁涧峰，植圭攒剑。
时有隐君子诛茅其中。唐人诗云：“悬灯千嶂夕，卷幔
五湖秋。”此语殆为斯地设也。又山水环抱，如两弛弓，
弓弰交处，是名两关。天设之险，兵燹不及。《水东磨崖
题》云：“此水可当兵十万，昔人空有客三千。”是为奧区
奇甸，世称乐土，顾僻在西陲，非宦游莫至。今标二十
四景，庶游者按谱而往，得以遍观。乃此外别有胜处，
非二十四所能限也。